Spying on computer usage via keyboard hooks - CodeProject 11,189,550 members (75,580 online)
Last Visit: 31-Dec-99 19:00 Last Update: 30-Jan-15 5:02Refresh1 Die huiswerk-dilemma – (hoeveel) moet ek my kind help? - Jou Gesin | Solidariteit WêreldJou Gesin | Solidariteit Wêreld
Tuis › Artikels › Die huiswerk-dilemma – (hoeveel) moet ek my kind help?
Die huiswerk-dilemma – (hoeveel) moet ek my kind help?
Vrydag | 08 Junie | 2018
Die meeste ouers en kinders kom saans doodmoeg tuis ná ʼn bedrywige dag. So tussen kosmaak, kosblikke pak vir die volgende dag en ander huistake deur moet daar nog tyd ingeruim word vir huiswerk. Die meeste ouers help graag hul kinders. Die vraag bly egter – hoeveel en hoe moet ek as ouer help?
Elize, die ouma van ʼn graad 4-seun, sê hulle het hom van graad 1 af met sy huiswerk gehelp, hoofsaaklik deur toe te sien dat hy die huiswerk verstaan en korrek uitvoer. Sy meen dat onderwysers verwag dat die leerders tuis gehelp moet word omdat groot klasse dit onmoontlik maak om by elke leerder uit te kom. Volgens haar is huiswerk nodig omdat sommige leerders nie altyd die pas in die klas kan volhou nie en die onderwyser nie aan elke leerder spesiale aandag kan skenk nie. Daar word ook soms ekstra huiswerk gegee wat ʼn groot deel van die middag in beslag neem.
Theresa van den Berg, opvoedkundige sielkundige in Pretoria, gee raad oor die huiswerk-dilemma.
Basiese vaardighede: Lees, spel en wiskunde word reeds van graad 1 af aangeleer. Wat in die klas geleer word, moet tuis voortgesit word om jou kind te help om dit onder die knie te kry.
Begeleiding: Begelei jou kind van jongs af reeds tot verantwoording en innerlike dissipline sodat hy die res van sy skoolloopbaan onafhanklik kan funksioneer. Kinders moet eers leer hoe om huiswerk te doen en hoe om te studeer.
Studiemetodes en -vaardighede: Graad 4 bring nuwe uitdagings wanneer jou kind begin toetse en eksamen skryf. Indien jy nie self kan help nie en indien dit moontlik is, laat hom ʼn kursus in studiemetodes en -tegnieke loop. Onthou dat leer begin deur opsommings te maak. Jy help jou kind dus nie deur sy werk vir hom op te som nie.
Leeromgewing: Skep ʼn omgewing waar jou kind ongehinder en gemaklik kan sit en werk.
Roetine: Die meeste kinders voel veilig in ʼn omgewing waarin daar ʼn vaste roetine is. Indien dit moontlik is, skeduleer ʼn spesifieke tyd elke dag vir huiswerk.
Tydbestuur en beplanning: Waak daarteen dat jou kind die hele dag sit en huiswerk doen. Dit lyk dalk na ʼn maklike uitweg om oor te neem wanneer jy opmerk dat hy te min tyd het. Jy bewys hom egter nie ʼn guns nie. Leer hom om daarop te fokus om sy werk binne ʼn vasgestelde tyd af te handel. Dit is ʼn belangrike lewensvaardigheid vir die res van sy lewe. Kinders met spesifieke leerbehoeftes en leerhindernisse het vanselfsprekend meer hulp nodig en waarskynlik ook meer tyd. Wees geduldig.
Ondersteun: Huiswerk, take, toetse en eksamens help kinders om akademies gedissiplineer en verantwoordelik te wees. ʼn Ouer se rol is altyd ondersteunend. Is jy ʼn “helikopter”-ouer wat die hele tyd oor jou kind se skouer loer, die werk namens hom wil doen en beheer wil oorneem? Sê jy gewoonlik: “Ons moet nog…” of vra jy: ”Wat moet ons vir more leer…?” Jy bewys jou kind geensins ʼn guns nie. Gun hom die geleentheid om self te probeer en foute te maak. So kweek jy kinders wat lewenslank akademies onafhanklik sal kan funksioneer.
Motiveer: Kinders raak soms moedeloos wanneer hulle oorweldig voel deur ʼn te groot werklading of wanneer hulle moeg is. Dit begin in graad 1 wanneer jy hom sy les laat voorlees, sy wiskunde verduidelik en help om sy spelwoorde te leer. Motivering is ʼn deurlopende proses regdeur sy skoolloopbaan – dit geskied net op verskillende maniere op verskillende stadia van sy skoolloopbaan.
Indien hy die werk verstaan wat in die klas behandel is, sal hy ook die huiswerk makliker kan baasraak. Moedig hom dus aan om in die klas te vra as hy iets nie verstaan nie.
Huiswerk het net waarde indien dit gekontroleer Maak dus seker dat jou kind die opdragte korrek voltooi en dat hy verstaan wat hy in die klas geleer het.
Take en projekte: Maak seker dat hy die opdrag verstaan om tydverkwisting te voorkom, maar laat hom dit self uitvoer. Leer hom hoe om navorsing te doen en inligting te bekom deur die internet of biblioteek te gebruik.
Mondelinge en opstelle: Bespreek idees en onderwerpe met hom, maar laat hom toe om dit self te skryf. Verleen daarna hulp met strukturering en deur te verseker dis geldig, logies en goed beredeneer.
Balans: Waak daarteen dat huiswerk nie al jou kind se beskikbare tyd in beslag neem nie. Ruim tyd in vir speel en buitemuurse aktiwiteite. Wanneer die eise van skoolwerk te hoog is, raak kinders gespanne en angstig. Dit lei dikwels tot konflik tussen kind en ouer en ook ongemotiveerdheid by die kind.
Indien jou kind selfs met jou ondersteuning en hulp sukkel om sy huiswerk binne ʼn gegewe tyd af te handel, of voortdurend negatief is jeens huiswerk, is daar moontlik ʼn probleem. Gesels met sy onderwyser(es).
Theresa van den Berg (Opvoedkundige Sielkundige): 082 3746876 / 012 3460790. OF besoek haar webtuiste: www.theresas.co.za of www.ilike2study.com